Diari Oficial de la Generalitat Valenciana


Sumari del DOGV 2338, del 05-09-1994 (1994/832313)

RESOLUCIÓ de 29 de juliol de 1994, de la Universitat Politècnica de València, per mitjà de la qual es convoquen proves selectives d'accedir al grup A, sector d'administració general, pel sistema d'accedir lliure.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2338

Data del DOGV
:   05-09-1994

Secció del DOGV
:   AUTORITATS I PERSONAL

Número del document
:   1994/832313


Data del document
:   29-07-1994

Organisme emissor
:   Universitat Politècnica de València

Tipus de document
:   Resolució

Correcció d'errades

RESOLUCIó de 29 de juliol de 1994, de la Universitat Politècnica de València, per mitjà de la qual es convoquen proves selectives d'accés al grup A, sector d'administració general, pel sistema d'accés lliure. [94/5558]  
Aquest Rectorat, fent ús de les competències atribuïdes en l'article 18 en relació amb el punt 3.e. de la Llei de Reforma Universitària, i segons el que disposen els Estatuts d'aquesta Universitat Politècnica de València, i seguint les normes de selecció de personal previstes en la Llei de la Funció Pública de la Generalitat Valenciana i les seues normes de desenvolupament, convoca proves selectives d'accés al grup A, sector d'administració general, d'acord amb les següents bases:  
1. Objectiu de la convocatòria  
1.1 Aquesta convocatòria té per objecte la selecció de personal, mitjançant el sistema de concurs oposició, per a cobrir quatre vacants del grup A, sector administració general, pel torn d'accés lliure.  
1.2 El nombre total de vacants reservades al torn d'accés lliure ascendeix a quatre vacants, de les quals una es reserva a la quota de discapacitats.  
1.3 Les vacants sense cobrir de les reservades a la quota de discapacitats, s'acumularan al torn d'accés lliure.  
2. Condicions generals dels aspirants  
2.1 Per a ser admés a la realització de les proves selectives, caldrà:  
a) Tenir la nacionalitat espanyola  
b) Haver fet els 18 anys.  
c) Trobar-se en possessió del títol de Doctor, Llicenciat, Enginyer, Arquitecte o equivalent.   
d) No patir cap malalatia o defecte físic que impedesca exercir les funcions dels llocs de treball oferts.  
e) No trobar-se inhabilitat penalment per a l'exercici de funcions públiques.  
f) No haver estat separat, mitjançant un expedient disciplinari, de cap administració o ocupació pública.  
2.2 Les condicions per a ser admés a les proves s'hauran de tenir en el moment de l'acabament del termini de presentació de sol·licituds i mantenir-se durant tot el procés selectiu, fins al moment de la presa de possessió.  
2.3 Podran optar a la quota de discapacitats, els aspirants del torn d'accés lliure amb minusvàlues de grau igual o superior al 33%, i que ho formulen expressament en la sol·licitud de participació seguint les instruccions establertes en la base 6.2.  
3. Aspirants amb discapacitació  
El tribunal qualificador establirà, per a les persones discapacitades que així ho sol·liciten, les adaptacions necessàries per a la realització de les proves. Amb aquesta finalitat, els interessats hauran de formular la petició corresponent en la sol·licitud de participació d'aquesta oposició.  
4. Sol.licituds  
Els qui vulguen prendre part en aquestes proves selectives  
hauran de fer-ho constar en la sol·licitud segons el model de l'annex II, que serà facilitada gratuïtament en el Servei de Gestió de Personal de la Universitat Politècnica de València, camí de Vera, s/n, Valencia, edifici de Rectorat.  
5. Drets d'examen  
Els drets d'examen seran de 3.050 pessetes i s'hauran d'ingressar en el compte corrent núm. 28630337212898 -Taxes-, de la Caixa d'Estalvis de València, Castelló i Alacant (Bancaixa), a la Urbana 724, situada a la Universitat Politècnica de València, camí de Vera s/n, 46892 Valencia. El justificant de pagament dels drets d'examen es farà amb la impressió del segell de l'esmentada entitat en la sol·licitud.  
6. Presentació de sol·licituds  
6.1 Les sol·licituds s'adreçaran al rector de la Universitat Politècnica de València, camí de Vera, s/n, CP 46716, Valencia, en el termini de 20 dies naturals a comptar a partir de l'endemà de la publicació d'aquesta convocatòria en el Diari Oficial de la Generalitat Valenciana.   
6.2. La presentació de sol·licituds podrà fer-se al Registre  
General de la Universitat Politècnica de València, camí de Vera, s/n, CP 46081 Valencia, edifici Rectorat o en qualsevol de les formes establertes en l'article 38.4 de la Llei 30/1992 de Règim Jurídic de les Administracions Públiques i del Procediment Administratiu Comú. Juntament amb la sol·licitud caldrà presentar obligatòriament la documentació següent:  
- Fotocòpia del DNI  
- Currículum professional  
- Acreditació documental (amb originals o còpies compulsades), de l'experiència, formació, coneixements i altres mèrits relacionats amb el lloc, que s'al·leguen com a mèrits en el currículum.   
7. Admissió dels aspirants  
7.1 Per a ser admesos a la realització de les proves selectives, pel que fa a les condicions generals dels aspirants, n'hi haurà prou amb la declaració d'aquestes en el moment de presentar la sol·licitud, les quals hauran d'acreditar-se en el termini de 20 dies hàbils següents a la publicació de la relació d'aprovats.  
7.2 Acabat el termini de presentació de sol·licituds, després de verificar que s'han pagat el drets d'examen, la Universitat Politècnica de València dictarà una resolució, que es publicarà en el Diari Oficial de la Generalitat Valenciana, i que contindrà la llista provisional d'admesos i exclosos a la realització de les proves.  
7.3 Els aspirants podran, posat cas d'error o exclusió, esmenar els defectes en què hagen incorregut en la seua sol·licitud, o fer les al·legacions que creguen convenients en el termini de 10 dies hàbils comptadors a partir de l'endemà de la publicació de la relació provisional d'admesos i exclosos.  
7.4 En tot cas, a fi d'evitar errors i, en el supòsit de produir-se, possibilitar la seua esmena en temps i forma, els aspirants comprovaran fefaentment no sols que no figuren en la relació provisional d'exclosos, sinó que, a més a més, els seus noms i dades figuren correctament en les pertinents relacions d'admesos.  
7.5 Transcorregut el termini anterior, vistes les al·legacions i esmenats els defectes, si escau, es dictarà una resolució amb la relació definitiva d'admesos a la realització de les proves, que es publicarà en el Diari Oficial de la Generalitat Valenciana.  
7.6 En la Resolució mitjançant la qual es faça pública la llista d'admesos a la realització de les proves, s'establirà, amb almenys 15 dies d'antelació, la data, el lloc de realització i l'hora de començament de l'exercici.  
8. Proves selectives  
8.1 El procediment de selecció dels aspirants serà el de concurs oposició lliure:  
8.2 Desenvolupament de l'oposició:  
L'oposició constarà de quatre exercicis i seran eliminatoris els tres primers:  
8.2.1 Primer exercici. Es farà per escrit i versarà sobre coneixements de la Constitució Espanyola, Estatut d'Autonomia i institucions de la Comunitat Valenciana, organització de seues administracions públiques i l'organització de la Unió Europea. També es demanaran en aquest exercici coneixements bàsics sobre història, geografia i cultura de la Comunitat Valenciana, i també sobre qüestions rellevants d'actualitat.  
L'exercici podrà fixar-se en forma de preguntes, que els opositors han de desenvolupar, o en forma de test amb quatre alternatives de contestació; en aquest cas, només una d'aquestes serà la correcta. La seua durada la fixarà el tribunal, amb la deguda antelació, atenent el contingut de l'exercici.  
8.2.2 Segon exercici. constarà de dues parts:  
1. Primera part: consistirà en el desenvolupament per escrit, durant un temps mínim de tres hores i màxim de quatre, que el tribunal haurà de determinar, de dos temes elegits entre tres extrets a l'atzar del programa que figura en l'annex I.  
Una vegada acabada la prova, els exercicis s'introduiran en un sobre tancat i quedaran sota la custòdia del tribunal qualificador, que cridarà individualment els opositors per a la lectura pública dels temes que hagen desenvolupat.  
El tribunal qualificador anunciarà, amb la deguda antelació, el lloc, les dates i les hores de lectura d'aquest exercici.  
2. Segona part: consistirà en la realització de l'entrevista que tindrà lloc a continuació de la lectura individual dels temes desenvolupats en la primera part i on el tribunal podrà realitzar preguntes sobre el contingut de l'exercici anterior.  
8.2.3 Tercer exercici: consistirà a resoldre per escrit, en un temps mínim de tres hores i màxim de quatre, que el tribunal haurà de determinar, dos supòsits pràctics entre tres, com a mínim, proposats pel tribunal.  
8.2.4 Quart exercici. De mèrit. Aquest exercici no té caràcter eliminatori i constarà de dues parts:  
1. Obligatòria. Tindrà per objecte valorar els coneixements de valencià dels aspirants.  
2. Obligatòria. Tindrà per objecte valorar els coneixements sobre els idiomes francés o anglés, segons les opcions manifestades en la sol·licitud.  
8.3 Qualificació dels exercicis  
8.3.1 El primer exercici, per als aspirants que concorren pel torn d'accés lliure i per la quota de discapacitats, es qualificarà de 0 a 10 punts, i caldrà obtenir-hi un mínim de 5 punts per a superar-lo.  
En el supòsit que l'exercici es desenvolupe en forma de test amb quatre alternatives de resposta, les contestacions errònies es valoraran negativament amb una pena equivalent a un terç del valor de cada contestació correcta.  
8.3.2 La puntuació global del segon exercici, sobre 10 punts, serà la resultant de la suma ponderada de les qualificacions de les dues parts de què consta, sempre que cada una d'aquestes, valorada fins a un màxim de 10 punts, siga, com a mínim, de 5 punts. El 70% d'aquesta suma ponderada correspondrà a la primera part i el 30% a l'entrevista.  
8.3.3 El tercer exercici es qualificarà de 0 a 10 punts, i caldrà obtenir-hi un mínim de 5 punts per a superar-lo.  
8.3.4. Tant per als aspirants per torn lliure com per als de torn de discapacitats, la qualificació resultant dels tres primers exercicis es determinarà per la suma de puntuacions obtingudes en cadascun d'aquests.  
A continuació es configuraran per separat dues relacions corresponents, respectivament, al torn d'accés lliure i quota de discapacitats. Aquestes dues relacions s'ordenaran per puntuació de major a menor, i s'interrompran quan el nombre d'inclosos en cadascuna d'aquestes coincidesca amb el nombre de vacants ofertes per torn i quota.  
Posat cas d'empat entre aspirants, l'ordre s'establirà atenent en primer lloc, a la major puntuació obtinguda per cada aspirant en el segon exercici; i en segon lloc, si aquest encara es manté, es resoldrà segons la major puntuació obtinguda en el tercer i primer exercicis per aquest ordre; i si encara persisteix l'empat, l'ordre s'establirà mitjançant sorteig públic entre aquests.  
Només els inclosos en aquestes llistes podran passar a realitzar el quart exercici no eliminatori i de mèrits, i també la fase de concurs.  
8.3.5 En la quota de discapacitats, si el nombre d'aspirants que han obtingut la puntuació mínima exigida per a cada exercici, és inferior al de vacants reservades a questa quota, aquestes vacants passarien a les del torn lliure.  
8.3.6 El quart exercici es valorarà de la manera següent:  
Primera part. Obligatòria, es valorarà de 0 a 4 punts.  
Segona part. Obligatòria, serà valorada fins a un màxim de 4 punts.  
8.4 Fase de concurs.  
La valoració dels mèrits per a l'adjudicació dels llocs, es farà d'acord amb el barem publicat en el Diari Oficial de la Generalitat Valenciana de 2 de juliol de 1991, Decret 117/1991, de 26 de juny, del Consell de la Generalitat Valenciana, modificat pel Decret 176/1993 de 28 de setembre, llevat de l'entrevista personal que ja es va fer en la fase anterior.   
Només podran participar en aquesta fase els aspirants que hagen superat la fase d'oposició.  
8.5 La puntuació final del concurs oposició es constituirà amb la suma de les puntuacions obtingudes en cada fase.  
S'elaborarà una relació per als qui accedesquen per la quota de discapacitats i una altra per als qui ho facen pel torn lliure, que constituiran les llistes dels aspirants que han superat les proves per ordre de puntuació, de major a menor.  
9. Desplegament de les proves selectives  
9.1 Els exercicis tindran lloc a Valencia.  
El primer exercici es farà en el lloc, data i hora que s'establesca en la resolució per la qual s'aprove i publique en el Diari Oficial de la Generalitat Valenciana la llista d'admesos a la realització de les proves.  
9.2 Els aspirants seran convocats per a cada exercici en una crida única.  
Els membres del tribunal qualificador i el personal col·laborador no permetran l'accés a la sala on es realitze l'exercici de les persones que compareguen una vegada haja conclòs la crida dels aspirants convocats.  
Els aspirants hauran d'acreditar la seua personalitat, mitjançant la presentació del DNI, o del resguard amb fotografia del passaport o del permís de conduir, sense que, per a aquest efecte, siguen vàlides les fotocòpies compulsades d'aquest documents; i també de l'exemplar per a l'interessat de la sol·licitud d'admissió a les proves.  
9.3 Iniciades les proves, l'anunci de la celebració de la resta d'exercicis el farà públic el tribunal en el lloc en què s'haja realitzat l'anterior, amb quaranta-vuit hores com a mínim d'anticipació.  
10. Publicitat de les llistes  
10.1 En acabar cadascun dels tres exercicis, el tribunal farà públiques, en el lloc d'examen, les relacions d'aspirants que hagen obtingut una qualificació de 5 o més punts.  
Així mateix, es publicaran les relacions a què fa referència la base 8.3.4, en els llocs esmentats, i també la qualificació obtinguda en l'exercici de mèrit i en la fase de concurs.  
10.2 Una vegada acabades les proves, el tribunal publicarà mitjançant un anunci en els locals on es van fer les proves, les relacions amb la puntuació final a què es refereix la base 8.5, que constituiran les llistes dels aspirants que han superat les proves, per ordre de puntuació  
En cap cas el tribunal podrà declarar que han superat les proves selectives un nombre superior al de vacants que s'ofereixen.   
10.3 El tribunal trametrà al rector les llistes dels aspirants que han superat les proves, per l'ordre de puntuació a què es refereix la base 8.5. per a la seua inserció en el Diari Oficial de la Generalitat Valenciana.  
11. Coneixements de valencià  
11.1 Els qui superen les proves selectives hauran d'acreditar els seus coneixements de valencià presentant els certificats, diplomes o títols que hagen sigut homologats per la Generalitat Valenciana.   
11.2 Els qui no puguen acreditar aquests coneixements, d'acord amb el que s'estableix en el punt anterior, hauran de fer el curs específic de valencià a què es refereix l'article 50 del Decret Legislatiu de 20 de març de 1992, immediatament després del curs selectiu previst en la base 13 d'aquesta convocatòria.  
A aquests efectes, s'entendrà que els aspirants que obtingueren una puntuació de 2,80 o superior en l'exercici de valencià, obligatori i de mèrit, previst en la base 8.2.4., tenen acreditats els seus coneixements, encara que no tinguen els certificats esmentats en el punt anterior.  
12. Presentació de documents  
12.1 En el termini de 20 dies hàbils comptadors des de l'endemà de la publicació en el Diari Oficial de la Generalitat Valenciana de les relacions a què es refereix la base 10.3., els aspirants proposats hauran de presentar al Servei de Gestió de Personal de la Universitat Politècnica de València els documents següents:  
12.1.1 Certificat de naixement expedit pel registre civil corresponent, o fotocòpia del DNI degudament compulsada.  
12.1.2. Fotocòpia compulsada del títol acadèmic que s'exigeix en aquesta convocatòria.  
12.1.3 Declaració de no haver sigut separat, mitjançant expedient disciplinari, de cap administració o ocupació pública, i també de no trobar-se inhabilitat penalment per a l'exercici de funcions públiques.  
12.1.4 Certificat mèdic acreditatiu de posseir la capacitat física i psíquica necessària per a l'acompliment de les funcions del lloc de treball que s'ofereixen.  
12.1.5 Els aspirants discapacitats hauran de presentar un certificat de la Conselleria de Treball i Afers Socials o òrgan competent d'altres administracions públiques, que acredite discapacitació igual o superior al 33%, i també la seua capacitat per a dur a terme les funcions que corresponguen a les vacants que s'ofereixen.  
12.2. La falta de presentació de la documentació dins del termini indicat, i tret de casos de força major; la presentació de documents dels quals es desprenga que no compleixen les condicions generals de la convocatòria, o els supòsits de falsedat en la declaració, donarà lloc a la invalidesa de les actuacions de l'aspirant i, pel que fa a aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer.  
En aquest supòsit, el tribunal podrà proposar addicionalment la inclusió en les relacions a les quals es refereix la base 8.5. d'un nombre igual al d'exclosos, seguint els criteris establerts en la base 8.3.5.  
13. Curs selectiu  
Els aspirants que superen les proves esmentades més amunt, tant per accés lliure com per la quota de discapacitats, faran un curs selectiu. En tot cas, el curs selectiu comprendrà les matèries adequades a les característiques i funcions que s'han d'exercir en els llocs i la seua durada no serà inferior a un mes.  
Acabat el curs es farà una prova d'avaluació final que podrà contenir diversos exercicis, que s'haurà de qualificar de 0 a 10 punts per a superar el curs.  
D'acord amb l'article 20.2. del Decret del Consell 69/1989, de 2 de juny, els aspirants que no superen el curs no obtindran el nomenament com a personal habilitat, encara que podran incorporar-se al curs immediatament posterior amb la puntuació assignada a l'últim dels participants en l'esmentat curs, en les seues proves corresponents. Si no superen aquest segon curs perdran tots els drets de nomenament com a habilitats.  
La puntuació obtinguda en la prova d'avaluació final d'aquest curs se sumarà a l'obtinguda en el concurs oposició amb caràcter general.  
Durant l'assistència al curs, el personal que haja superat les proves selectives percebrà una retribució equivalent a la part proporcional que corresponga al sou i pagues extraordinàries corresponents al grup A, llevat que pel fet d'estar prestant els seus serveis remunerats per a l'administració com a funcionari de carrera, interí o laboral, opte per percebre una remuneració igual a l'import que li correspondria en el lloc de treball d'origen.  
14. Nomenament d'habilitats  
D'acord amb l'article 20.3. del Decret 69/86, de 2 de juny, transcorregut el termini de presentació de documentació i superat el curs selectiu o les pràctiques, el rector dictarà una resolució que es publicarà en el Diari Oficial de la Generalitat Valenciana, que inclourà la llista del personal que ha superat les proves d'habilitació per ordre de puntuació, i distingint els que ho han fet pel torn d'accés lliure o per quota de discapacitats, i procedirà al seu nomenament com a personal habilitat.  
15. Tribunals  
15.1 El tribunal qualificador d'aquesta oposició, el nomenarà el rector, una vegada s'hagen publicat les llistes provisionals d'admesos i exclosos.  
15.2 El tribunal per a la realització de les proves podrà designar els col·laboradors, ajudants i assessors especialistes que estime oportuns.  
15.3 Els membres del tribunal, i també els assessors, hauran d'abstenir-se i podran ser recusats pels interessats quan hi concórreguen les circumstàncies previstes en l'article 28 de la Llei de Règim Jurídic de les Administracions Públiques i del Procediment Administratiu Comú.  
Així mateix, hauran d'abstenir-se aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.  
15.4 El tribunal, i també els col·laboradors, ajudants i el personal especialista, podrà exigir dels aspirants, en qualsevol moment, que acrediten la seua identitat de conformitat amb el que preveu la base 9.2.  
15.5 Als efectes de comunicacions i altres incidències, el tribunal tindrà la seua seu a la Universitat Politècnica de València, camí de Vera, s/n, CP 46015, Valencia.  
15.6. El tribunal tindrà la categoria assenyalada en el Decret 200/85, de 23 de desembre, del Consell de la Generalitat Valenciana, sobre indemnitzacions per raó del servei i Ordre de 17 de febrer de 1986 (Diari Oficial de la Generalitat Valenciana de 10 de març de 1986), per la qual es desplega l'anterior decret.  
16. Recursos  
Contra la convocatòria, les seues bases i tots els actes administratius que se'n deriven, s'hi podrà interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la publicació d'aquesta Resolució en el Diari Oficial de la Generalitat Valenciana.  
Com a requisit per a la interposició d'aquest recurs, s'haurà de comunicar prèviament la interposició esmentada a l'òrgan administratiu autor de l'acte, segons exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Contra les actuacions del tribunal, es podrà interposar recurs ordinari previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini d'un mes comptador des de l'endemà de la seua publicació.  
El recurs podrà interposar-se davant l'òrgan que va dictar l'acte que s'impugna o davant el rector, com a òrgan competent per a resoldre'l.  
València, 29 de juliol de 1994.- El rector de la Universitat Politècnica de València. Justo Nieto Nieto.  
ANNEX I  
Dret administratiu  
1. L'administració pública: concepte. Les funcions i poders de l'estat. El control legislatiu, jurisdiccional i polític de l'administració.  
2. El dret administratiu. Concepte i contingut. Les fonts del dret administratiu. Jerarquia de les fonts. La Constitució. La llei: lleis orgàniques i lleis ordinàries. Decrets llei i decrets legislatius.  
3. El reglament. Classes de reglament. Fonaments i límits de la potestat reglamentària. Reglaments il·legals. Relacions entre la llei i el reglament. La reserva de la llei i la reserva reglamentària.  
4. El principi de legalitat de l'administració. Atribucions de potestats reglades i potestats discrecionals. Relacions entre administració i justícia: principis d'autotutela.  
5. El ciutadà com a titular de drets enfront de l'administració. Els drets públics i subjectius. Els interessos legítims. Les situacions especials de poder i subjecció. Capacitat jurídica i capacitat d'obrar en dret administratiu.  
6. El procediment administratiu. Concepte. La seua regulació en el dret administratiu espanyol: la Llei de Règim Jurídic de les Administracions Públiques i del Procediment Administratiu Comú. Revisió dels actes en la via administrativa. La responsabilitat de les administracions públiques.  
7. L'acte administratiu. Concepte i classes. Elements. Eficàcia i validesa dels actes administratius. Nul·litat, anul·labilitat i revocació.  
8. Els interessats en el procediment administratiu. Drets dels ciutadans, en particular, l'accés als registres i arxius. Termes i terminis.  
9. El procediment administratiu. Les seues fases. Iniciació. Instrucció. Acabament. El silenci administratiu. Els procediments especials.  
10. Els recursos administratius: concepte, classes i principis generals de la seua regulació. El recurs ordinari. El recurs de revisió.  
11. El recurs contenciós administratiu. El procediment davant la jurisdicció contenciosa administrativa.  
12. La potestat aplicadora de sancions de l'administració. Principis generals. El procediment aplicador de sancions.  
13. El procediment econòmic administratiu.  
14. L'expropiació forçosa. Naturalesa i justificació. Elements. El procediment expropiatori. Les expropiacions especials.  
15. Els contractes administratius: naturalesa, caràcters i classes. Elements. Principis bàsics de la Llei de Contractes de l'Estat. Formes de contractació.  
16. Contingut i efectes dels contractes administratius. Prerrogatives de l'administració. L'extinció dels contractes administratius. El compliment de la resolució.   
17. Les propietats administratives en general. Classes. El domini públic: concepte, naturalesa jurídica i elements. Règim jurídic del domini públic.  
18. La classificació tradicional de les formes d'acció administrativa: foment, policia i servei públic.  
19. L'activitat administrativa de servei públic. Formes de gestió dels serveis públics.  
20. La responsabilitat patrimonial de l'administració.  
Dret laboral  
21. El dret del treball. Característiques. Principis constitucionals. Fonts. El principi de jerarquia normativa.  
22. Els convenis col·lectius de treball. Concepte. Naturalesa. Règim jurídic. Parts. Procediment. Contingut.  
23. El contracte de treball. Modalitats del contracte de treball. La contractació temporal en l'administració pública.  
24. Condicions de treball. Drets dels treballadors. La negociació col·lectiva. Els conflictes col·lectius: la vaga i el locaut.  
25. Participació i règim de representació del personal.  
26. Règim disciplinari laboral: jurisdicció laboral.  
27. Gestió de la seguretat social: la constitució de la relació jurídica d'assegurament. Inscripció d'empreses. Afiliació i cotització. Recaptació.  
28. Acció protectora. Incapacitat laboral transitòria. Invalidesa provisional. Invalidesa permanent. Jubilació. Mort i supervivència.  
29. El règim de la Seguretat Social dels funcionaris. La Muface. El sistema dels drets passius.  
30. La política d'ocupació. Llei Bàsica d'Ocupació i normes de desenvolupament.  
Gestió financera  
31. La hisenda pública. Hisenda pública i constitució.  
32. La Llei de la Hisenda Pública de la Generalitat Valenciana.  
33. La Llei General Pressupostària. Característiques i estructura.  
34. El pressupost. Concepte i justificació. Principis pressupostaris. El pressupost per programes.  
35. Estructura del pressupost d'ingressos i despeses de l'estat i els seus organismes autònoms.  
36. El cicle pressupostari. Elaboració de les lleis generals del pressupost. Tramitació parlamentària.  
37. El cicle pressupostari. Modificacions pressupostàries. Crèdits extraordinaris i suplements de crèdits. Transferències. Altres modificacions pressupostàries.  
38. El cicle pressupostari. Execució del pressupost.  
39. El cicle pressupostari. Liquidació del pressupost i rendició de comptes.  
40. El cicle pressupostari. El control pressupostari. Control previ i control posterior. Tipus de controls: financer, d'eficàcia, d'eficiència. L'auditoria com a instrument al servei del control.  
41. L'autorització de la despesa i l'ordenació del pagament. Fases del procediment. documents comptables que intervenen en l'execució de les despeses i dels pagaments.  
42. El Pla General de Comptabilitat Pública. La seua adaptació a les universitats.  
Recursos humans  
43. La Llei 30/1984, de 2 d'agost, i la Llei 23/1988, de 28 de juliol. Règim jurídic de la Funció Pública. Llei 22/93, de 29 de desembre.  
44. Provisió de llocs de treball en la funció pública. La selecció dels funcionaris públics. Drets i deures dels funcionaris. La promoció professional dels funcionaris. La carrera administrativa.  
45. La Funció Pública Valenciana. Peculiaritats respecte a la legislació estatal. Decret Legislatiu de 20 de març de 1991, del Consell de la Generalitat Valenciana, pel qual s'aprova el text refós de la Llei de la Funció Pública Valenciana. Decret del Consell 69/86, de 2 de juny, pel qual s'aprova el reglament de selecció de personal i provisió de llocs de treball de la Generalitat Valenciana.  
46. El sistema de retribucions dels funcionaris. Retribucions bàsiques i retribucions complementàries. Retribucions del professorat i del personal d'administració i serveis de la Universitat Politècnica de València. Les indemnitzacions per raó del servei.  
47. Incompatibilitats dels funcionaris públics. Règim disciplinari.  
48. La sindicació dels funcionaris públics. Òrgans de representació del personal al servei de les administracions públiques. Sistemes i procediments d'elecció segons la normativa vigent.  
49. Gestió de personal docent. Classes i règim jurídic del professorat universitari. Normativa i legislació. Accés i funcions docents dels diferents tipus de professorat universitari.  
50. Gestió de personal funcionari d'administració i serveis de la Universitat Politècnica de València. Règim jurídic. Plantilles i nivells. Drets i deures. Procediment i legislació aplicable.  
51. El personal laboral al servei de la Universitat Politècnica de València. Règim jurídic. El Conveni Col·lectiu per al Personal Laboral de les Universitats Públiques Valencianes. La Comissió Paritària d'Interpretació del Conveni Col·lectiu.  
52. Condicions de treball del personal laboral de la Universitat Politècnica de València. Especialitats. Categories laborals i grups salarials. Funcions del personal laboral. Drets de representació col·lectiva i de reunió. El Comité d'Empresa: competències i procediment electoral. Composició i garanties.  
53. La contractació del personal laboral. Sistemes de selecció. La promoció interna i el concurs de trasllat.  
Dret comunitari  
54. La constitució i l'acció exterior de l'estat. Els tractats internacionals.  
55. La Unió Europea. Institucions.  
56. Les fonts del dret comunitari.  
57. L'Acta única Europea i les seues repercussions.  
58. L'adhesió d'Espanya a la Unió Europea.  
Organització universitària  
59. Les estructures del sistema educatiu en la Llei de Reforma Universitària.  
60. Les universitats: la seua naturalesa jurídica. Els estatuts de les universitats. Especial referència als Estatuts de la Universitat Politècnica de València. Organització acadèmica de la Universitat Politècnica de València: instituts, facultats, escoles tècniques superiors, escoles universitàries i centres adscrits.  
61. òrgans de govern de les universitats. El rector, els vicerectors, el secretari general. Els degans i directors. El gerent. òrgans col·legiats de govern. El Consell Social.  
62. Funció econòmico-administrativa de la universitat. Pressupost de la Universitat Politècnica de València: relació d'aquest amb els pressupostos generals de l'estat i amb els pressupostos de la comunitat autònoma.   
63. La normativa interna de l'execució del pressupost en la Universitat Politècnica de València.  
64. La investigació: la Llei de Ciència. Regulació d'aquesta en la LRU i en els estatuts. Convenis i contractes d'investigació. Finançament de la investigació. Relacions universitat-empresa. Les OTRI.  
65. Organismes internacionals d'estudis i planificació en matèria universitària.  
66. Gestió d'alumnes. Normativa i legislació que afecta la matriculació i els títols en el primer, segon i tercer cicles. Cursos especials o postgraus. Les tesis doctorals. Els títols postdoctorals.  
67. Gestió d'alumnes. Normativa i legislació que afecta les beques. Classes, tipus i condicions dels organismes que subvencionen estudis universitaris reglats. Planificació i programació nacional de les beques. Intercanvi internacional. Institucions i organismes comunitaris i exteriors a la Unió Europea.